钦定古今图书集成/明伦汇编/氏族典/第104卷 > 《廖用贤尚友录》 > 柴道人
## 钦定古今图书集成/明伦汇编/氏族典/第104卷 > 《廖用贤尚友录》 > 柴道人

按《名山藏》《方外记》：“柴道人，昆山人，故太学生也。父奇，
叔父泰，皆举进士。奇仕至应天府尹。道人藉世赀，有
心计，家饶富，未尝涉元门也。会其母死，走京师乞恤
典，还至镇江，忽作书数通，付仆先归，曰：‘吾朝武当便
还耳’。家人发其书，则遍谢姻党，与其妻诀，家财田产
可数万，书卷可数千，尽令散予内外姻族。当是时，道”
人生子方七岁，而妻之祖父悉至大官，两家正贵盛，
合众惶骇，亟遣人追至武当业，祝发受戒，师事李麸
子矣。家人岁送金布起居，道人挥金，嘱毋再归布于
所主道士。一日乞食均州，州倅出触其前驺倅笞之，
已知为柴道人降舆谢，道人曰：“自失进退，何与官人
也。”李麸子化去，更入伏牛山修道。后二十馀年，复还
武当。嘉靖末，朝辟不就。